Fire anholdt efter episoder i Aalborg, Hirtshals og Hjørring.

Fire personer er onsdag eftermiddag blevet anholdt efter at have lavet tyveri fra en pengekasse i Jysk i Hjørring. Politiet var i forvejen på jagt efter de fire personer, da de er mistænkt for at stå bag tre yderligere tricktyverier i Nordjylland i dag. - Patruljen ser, at de kommer kørende i Hjørring, og så får vi samtidig en anmeldelse fra forretningen, og så standser vi bilen, og de bliver anholdt, siger vagtchef Poul Badsberg fra Nordjyllands Politi. De anholdte er to mænd og to kvinder med adresse på Sjælland. - Vi har dem mistænkt for at stå bag fire tilfælde i dag. Et i Hirtshals, to i Aalborg, og så altså det her i Hjørring, siger vagtchefen. De fire personer sidder nu i arresten. De havde to små børn i bilen, som er overgivet til Hjørring Kommune.